Autoritățile germane încă așteaptă un răspuns din România pentru extrădarea lui Cătălin Cherecheș
- Moraru Iulia
- 18 martie 2024, 17:46
Cătălin Cherecheş ar urma să fie extrădat din Germania zilele viitoare, însă autoritățile germane încă așteaptă un răspuns din partea statului român cu privire la data preluării fostului edil.
Potrivit procurorului-șef al Parchetului de pe lângă Judecătoria din Munchen, Cherecheș nu a putut să conteste decizia magistraților germani prin intermediul recursului.
Autoritățile germane așteaptă un răspuns privind data preluării lui Cătălin Cherecheş
Astfel, mai rămân doar patru zile până când România trebuie să ofere un răspuns autoritățile din Germania, deoarece termenul de expirare este data de 22 martie.
Până atunci, Cherecheș ar putea, totuși, să încerce să conteste decizia magistraților prin intermediul unei plângeri constituționale. Însă, această opțiune nu este echivalentă cu un recurs sau un apel la sentința magistraților germani, conform avocaților săi.
Odată ajuns în țară, Cătălin Cherecheş, fostul edil din Baia Mare, va fi transportat la penitenciarul din Rahova, unde este probabil să își execute pedeapsa de cinci ani de închisoare în dosarul legat de acuzații de luare de mită.
Când poate fi adus fostul edil în țară
"Cătălin Cherecheş va rămâne în arest până la momentul preluării de către autorităţile competente din România.
Termenul este prevăzut de decizia cadru referitoare la mandatul european de arestare, mai exact termenul este de zece zile de predare de la hotărârea luată de Instanţa din Germania, în speţă până la sfârşitul acestei luni vom avea fugarul în penitenciarul din România", a spus ministra Justiţiei, Alina Gorghiu, întrebată de data la care fostul eidl din Baia Mare va fi adus înapoi în România.
Sunt deja patru luni de când Cătălin Cherecheş și-a primit pedeapsa de cinci ani de închisoare și a fugit din țară cu taxiul, fiind prins în Germania.
"Sunt încântat că am reușit să sprijinim atât de rapid și eficient sistemul judiciar românesc în lupta sa împotriva corupției.
Acest caz dovedește că o cooperare strânsă între autoritățile judiciare europene este esențială pentru succesul urmăririi penale", a declarat procurorul general din München, Reinhard Röttle, săptămâna trecută.